CELEX: 32019R2197
Language: el
Date: 2019-12-19 00:00:00
Title: Κανονισμός (ΕΕ) 2019/2197 του Συμβουλίου της 19ης Δεκεμβρίου 2019 σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα

27.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 335/1
               
            
         ΚΑΝΟΝΙΣΜΟΣ (ΕΕ) 2019/2197 ΤΟΥ ΣΥΜΒΟΥΛΙΟΥ
         της 19ης Δεκεμβρίου 2019
         σχετικά με την τροποποίηση του κανονισμού (ΕΕ) αριθ. 1387/2013 για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Προκειμένου να διασφαλιστεί επαρκής και αδιάλειπτος εφοδιασμός σε ορισμένα γεωργικά και βιομηχανικά προϊόντα, τα οποία δεν είναι διαθέσιμα στην Ένωση, και κατ’ αυτόν τον τρόπο να αποφευχθεί κάθε διαταραχή της αγοράς για τα εν λόγω προϊόντα, οι δασμοί του κοινού δασμολογίου («ΚΔ») για τα εν λόγω προϊόντα έχουν ανασταλεί με τον κανονισμό (ΕΕ) αριθ. 1387/2013 του Συμβουλίου (1). Τα εν λόγω προϊόντα μπορούν να εισάγονται στην Ένωση με μειωμένο ή μηδενικό δασμολογικό συντελεστή.
                  
               
                     (2)
                  
                  
                     Η ενωσιακή παραγωγή ορισμένων προϊόντων, τα οποία δεν απαριθμούνται στο παράρτημα του κανονισμού (ΕΕ) αριθ. 1387/2013, είναι ανεπαρκής ή ανύπαρκτη. Συνεπώς, είναι προς το συμφέρον της Ένωσης να αναστείλει πλήρως τους δασμούς του ΚΔ για τα εν λόγω προϊόντα.
                  
               
                     (3)
                  
                  
                     Ενόψει της προώθησης μιας ολοκληρωμένης παραγωγής συσσωρευτών στην Ένωση και σύμφωνα με την ανακοίνωση της Επιτροπής με τίτλο «Η Ευρώπη σε κίνηση - Βιώσιμη κινητικότητα για την Ευρώπη: ασφαλής, συνδεδεμένη και καθαρή», θα πρέπει να χορηγηθεί μερική αναστολή των δασμών του ΚΔ για ορισμένα προϊόντα που δεν απαριθμούνται στο παράρτημα του κανονισμού (ΕΕ) αριθ. 1387/2013. Επιπλέον, θα πρέπει να χορηγηθεί μερική μόνο αναστολή δασμών του ΚΔ όσον αφορά ορισμένα προϊόντα για τα οποία ισχύουν επί του παρόντος πλήρεις αναστολές. Η ημερομηνία που προβλέπεται για την υποχρεωτική εξέταση των εν λόγω αναστολών θα πρέπει να είναι η 31η Δεκεμβρίου 2020, ώστε να καταστεί δυνατή η ταχεία εξέτασή τους με βάση την εξέλιξη του τομέα των συσσωρευτών στην Ένωση.
                  
               
                     (4)
                  
                  
                     Είναι αναγκαίο να τροποποιηθεί η περιγραφή προϊόντων για ορισμένες αναστολές δασμών του ΚΔ που απαριθμούνται στο παράρτημα του κανονισμού (ΕΕ) αριθ. 1387/2013, προκειμένου να ληφθούν υπόψη η τεχνική εξέλιξη των προϊόντων και οι οικονομικές τάσεις της αγοράς.
                  
               
                     (5)
                  
                  
                     Πραγματοποιήθηκε εξέταση για 334 αναστολές των δασμών του ΚΔ που απαριθμούνται στο παράρτημα του κανονισμού (ΕΕ) αριθ. 1387/2013. Ως εκ τούτου, θα πρέπει να καθοριστούν νέες ημερομηνίες για την επόμενη υποχρεωτική εξέτασή τους.
                  
               
                     (6)
                  
                  
                     Για ορισμένες αναστολές δασμών του ΚΔ που απαριθμούνται στο παράρτημα του κανονισμού (ΕΕ) αριθ. 1387/2013, η κατάταξη των προϊόντων στη Συνδυασμένη Ονοματολογία (ΣΟ) έχει αλλάξει. Στις αναστολές για τα εν λόγω προϊόντα, οι εφαρμοστεόι κωδικοί ΣΟ και οι διακρίσεις TARIC θα πρέπει, συνεπώς, να τροποποιθούν.
                  
               
                     (7)
                  
                  
                     Δεν είναι πλέον προς το συμφέρον της Ένωσης να διατηρήσει την αναστολή των δασμών του ΚΔ για ορισμένα προϊόντα που απαριθμούνται στο παράρτημα του κανονισμού (ΕΕ) αριθ. 1387/2013. Οι αναστολές για τα εν λόγω προϊόντα θα πρέπει, επομένως, να διαγραφούν. Επιπλέον, σύμφωνα με την ανακοίνωση της Επιτροπής της 13ης Δεκεμβρίου 2011 για τις αυτόνομες δασμολογικές αναστολές και ποσοστώσεις (η «ανακοίνωση της Επιτροπής»), για πρακτικούς λόγους, δεν είναι δυνατόν να λαμβάνονται υπόψη οι αιτήσεις για δασμολογικές αναστολές ή ποσοστώσεις όταν το υπολογιζόμενο ποσό των εισαγωγικών δασμών που δεν θα εισπραχθούν είναι μικρότερο των 15 000 EUR κατ’ έτος. Η υποχρεωτική εξέταση των ισχυουσών αναστολών υπέδειξε ότι οι εισαγωγές που σχετίζονται με 70 προϊόντα αναστολών που απαριθμούνται στο παράρτημα του κανονισμού (ΕΕ) αριθ. 1387/2013, δεν φθάνουν το εν λόγω όριο. Οι εν λόγω αναστολές θα πρέπει, επομένως, να διαγραφούν. Επιπλέον, άλλες τρεις αναστολές θα πρέπει να διαγραφούν ως αποτέλεσμα της εφαρμογής της συμφωνίας υπό τη μορφή δήλωσης για την επέκταση του εμπορίου προϊόντων της τεχνολογίας πληροφοριών (2), με την οποία μειώθηκε ο δασμολογικός συντελεστής για τα εν λόγω προϊόντα στο μηδέν.
                  
               
                     (8)
                  
                  
                     Είναι σκόπιμο να δημιουργηθεί ένας μοναδικός αύξων αριθμός για κάθε αναστολή δασμών του ΚΔ που περιλαμβάνεται στο παράρτημα του κανονισμού (ΕΕ) αριθ. 1387/2013 ώστε να μπορούν να εντοπίζονται καλύτερα οι εν λόγω αναστολές.
                  
               
                     (9)
                  
                  
                     Για λόγους σαφήνειας και, λαμβανομένου υπόψη του αριθμού των τροποποιήσεων που πρέπει να επέλθουν, θα πρέπει να αντικατασταθεί το παράρτημα του κανονισμού (ΕΕ) αριθ. 1387/2013.
                  
               
                     (10)
                  
                  
                     Συνεπώς, ο κανονισμός (ΕΕ) αριθ. 1387/2013 θα πρέπει να τροποποιηθεί αναλόγως.
                  
               
                     (11)
                  
                  
                     Για να αποφευχθεί τυχόν διακοπή της εφαρμογής του καθεστώτος αυτόνομης αναστολής και για λόγους συμμόρφωσης με τις κατευθυντήριες γραμμές που παρατίθενται στην ανακοίνωση της Επιτροπής, οι τροποποιήσεις που προβλέπονται στον παρόντα κανονισμό όσον αφορά τις δασμολογικές αναστολές για τα εν λόγω προϊόντα πρέπει να εφαρμοστούν από την 1η Ιανουαρίου 2020. Συνεπώς, ο παρών κανονισμός θα πρέπει να τεθεί σε ισχύ επειγόντως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΕ) αριθ. 1387/2013 αντικαθίσταται από το κείμενο του παραρτήματος του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Δεκεμβρίου 2019.
            
               
                  Για το Συμβούλιο
               
               
                  Η Πρόεδρος
               
               K. MIKKONEN
            
         
         
            (1)  Κανονισμός (ΕΕ) αριθ. 1387/2013 του Συμβουλίου, της 17ης Δεκεμβρίου 2013, για την αναστολή των αυτόνομων δασμών του κοινού δασμολογίου για ορισμένα γεωργικά και βιομηχανικά προϊόντα και την κατάργηση του κανονισμού (ΕΕ) αριθ. 1344/2011 (ΕΕ L 354 της 28.12.2013, σ. 201).
         
            (2)  ΕΕ L 161 της 18.6.2016, σ. 4.